Correspon a la Generalitat, d'acord amb l'article 132 de l'Estatut d'autonomia, la competència exclusiva en matèria de protecció civil, que inclou la regulació, la planificació i l'execució de mesures relatives a les emergències i la seguretat civil, i també la direcció i la coordinació dels serveis de protecció civil que inclouen els serveis de prevenció i extinció d'incendis, sens perjudici de les facultats dels governs locals en aquesta matèria.
Així mateix, d'acord amb l'article 136.a) de l'Estatut d'autonomia, correspon a la Generalitat, en matèria de funció pública, respectant el principi d'autonomia local, la competència exclusiva sobre el règim estatutari del personal al servei de les administracions públiques catalanes i sobre l'organització de la funció pública.
El personal del cos de Bombers de la Generalitat es regeix per la Llei 5/1994, de 4 de maig, de regulació dels serveis de prevenció i extinció d'incendis i salvaments, per les normes que la despleguen i per la resta de normes reguladores del règim estatutari del personal funcionari de l'Administració de la Generalitat.
L'article 38.1.d) de la Llei esmentada estableix que els membres del cos de Bombers de la Generalitat tenen el deure, especialment, de complir la jornada i l'horari que siguin establerts d'acord amb la legislació vigent.
Alhora, l'article 30.2 de la mateixa norma preveu que s'ha d'establir per reglament el règim de llicències, permisos i vacances del cos de Bombers.
El Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, exclou expressament de la seva aplicació el personal membre del cos de Bombers de la Generalitat, amb caràcter general, quant a la jornada i l'horari.
Quant a l'establiment de les condicions de treball i pel que fa a la jornada i horari del cos de Bombers de la Generalitat, per l'Acord del Govern de 26 de gener de 2000 es va establir la jornada anual del personal del cos de Bombers de la Generalitat i, posteriorment, per la Resolució TIC/3397/2003, de 29 d'octubre, es disposà la inscripció i la publicació de l'Acord regulador de les condicions de treball dels funcionaris del cos de Bombers de la Generalitat de Catalunya per als anys 2003-2005, substituït finalment per l'Acord de la Mesa Sectorial de Negociació del Personal d'Administració i Tècnic regulador de les condicions de treball dels funcionaris del cos de Bombers de la Generalitat de Catalunya per al període 2006-2008, publicat mitjançant la Resolució TRI/4220/2006, de 27 de novembre.
Aquest darrer Acord va ser denunciat de conformitat amb el procediment establert en data 9 d'octubre de 2013, cosa que es va comunicar a la Mesa Sectorial de Negociació del Personal de l'Administració.
D'acord amb la normativa aplicable, s'han dut a terme des de principis del mes de novembre de 2013 fins al final del mes de febrer de 2014 les negociacions oportunes entre els representants de l'Administració de la Generalitat i les organitzacions sindicals més representatives per a l'establiment de les noves condicions de treball dels funcionaris del cos de Bombers de la Generalitat.
Aquestes negociacions, un cop intentades, han finalitzat sense acord.
De conformitat amb l'article 35 de la Llei 1/2014, de 27 de gener, de pressupostos de la Generalitat de Catalunya per al 2014, en aquest exercici 2014 no es poden aprovar noves ofertes d'ocupació pública per a l'accés al cos de Bombers de la Generalitat.
Atesa la necessitat d'establir un règim jurídic específic per al cos de Bombers de la Generalitat, que, tenint en compte la peculiaritat de la feina a desenvolupar, no és compatible amb l'aplicació de la normativa de jornada i horaris de treball del personal funcionari al servei de l'Administració de la Generalitat en termes generals;
Atès que s'han dut a terme els tràmits sindicals corresponents a l'empara de la normativa sobre negociació col·lectiva;
Així mateix, atès que fins al darrer moment s'ha intentat arribar a un acord amb la part social, i havent transcorregut diversos mesos de l'any 2014, es fixa també un règim específic transitori per a la resta d'aquest exercici.
A més, s'estableix que per acord del Govern es fixin les retribucions que corresponen a l'increment de la jornada laboral i a la seva part proporcional durant l'any 2014.
Vist l'Acord de 5 de febrer de 2014 de la Comissió de Retribucions i Despeses de Personal del Consell per a l'Impuls i l'Ordenació de la Reforma de l'Administració;
Per tot això, a proposta del conseller d'Interior, d'acord amb el dictamen de la Comissió Jurídica Assessora, i d'acord amb el Govern,
Aquest Decret és aplicable al personal del cos de Bombers de la Generalitat.
2.1 La jornada ordinària de treball del personal del cos de Bombers que realitza tasques operatives és de 1.790 hores en còmput anual.
Aquesta jornada es distribueix d'acord amb el que estableix l'article 3 d'aquest Decret.
S'entén que el personal que realitza tasques operatives és el personal que realitza tasques d'intervenció directa en sinistres.
2.2 La jornada ordinària del personal del cos de Bombers que no realitza tasques operatives és de 1.688 hores en còmput anual.
Distribució de les guàrdies del personal que realitza tasques operatives
3.1 El personal operatiu adscrit als parcs de bombers de la Generalitat ha de realitzar dins la jornada ordinària de treball en còmput anual les guàrdies següents:
a) Durant els mesos de juny a setembre o els mesos que corresponguin al Programa de la campanya forestal adreçada a la lluita contra incendis que aprovi anualment el Govern, 32 hores en tres guàrdies de 10 hores cadascuna d'elles i 2 hores pel desplaçament quan aquestes guàrdies s'hagin de fer en un parc diferent del del lloc de treball.
b) Setanta-dues guàrdies de 24 hores que es duran a terme d'acord amb la planificació anual que s'estableixi.
3.2 El personal del cos de Bombers de la Generalitat que, per les seves funcions, realitza treball en torns de guàrdia i treball de gestió fora de torn, ha de realitzar dins la jornada ordinària de treball en còmput anual les guàrdies següents:
a) Durant els mesos de juny a setembre o els mesos que corresponguin al Programa de la campanya forestal adreçada a la lluita contra incendis que aprovi anualment el Govern, 32 hores en tres guàrdies de 10 hores cadascuna d'elles i 2 hores pel desplaçament quan aquestes guàrdies s'hagin de fer en un lloc de treball diferent de l'habitual.
b) Quaranta-tres guàrdies de 24 hores que es duran a terme d'acord amb la planificació anual que s'estableixi.
c) 696 hores de treball de gestió fora de torn.
3.3 Les guàrdies de 24 hores s'iniciaran a les 7.00 hores i finalitzaran a les 7.00 hores de l'endemà.
3.4 Dues de les guàrdies que s'estableixen com a increment de jornada a la lletra b) de l'apartat 1 i a la lletra b) de l'apartat 2 tindran preferentment caràcter voluntari, sempre que les necessitats del servei d'acord amb la planificació anual quedin degudament cobertes.
Hores de realització de jornades d'implantació o revisió de procediments, pràctiques, formació i revisió mèdica.
4.1 Dins de la jornada ordinària de treball, les persones membres del cos de Bombers de la Generalitat han de destinar 30 hores a la realització de jornades d'implantació o revisió de procediments, així com a la realització de pràctiques, sessions de formació i revisió mèdica.
4.2 Per a la realització d'aquestes hores caldrà estar a la planificació prèvia, d'acord amb el procediment que fixi mitjançant una instrucció el director o directora general competent en matèria de prevenció, extinció d'incendis i salvaments, per a la seva realització per tal de no alterar les cobertures operatives dels parcs de bombers.
Gaudiment del període de vacances
5.1 El gaudiment de les vacances es farà en dos períodes quinzenals, el primer comprès entre el 16 de juny i el 15 de setembre i el segon, la resta de l'any.
5.2 En tot cas la distribució de les vacances ha de permetre la cobertura de la dotació mínima dels parcs i estarà supeditada a les necessitats del servei i a la distribució de guàrdies establerta a l'article 3.
S'habilita el Govern de la Generalitat perquè mitjançant un acord revisi les retribucions per adaptar-les a la nova jornada establerta en aquest Decret, i modifiqui la relació de llocs de treball del cos de Bombers de la Generalitat, sense que aquesta revisió afecti els llocs de treball operatius de nivell de destinació 26 o superior ni els llocs de treball no operatius.
S'autoritza la persona titular de la direcció general competent en prevenció, extinció d'incendis i salvaments a efectuar la planificació anual necessària, dins el seu àmbit de competència, per a l'aplicació i concreció del que estableix aquest Decret en relació amb la determinació de les guàrdies, la prestació dels serveis, la realització de les jornades a què fa referència l'article 4 i el gaudiment del període de vacances.
Fixació de la jornada de treball durant l'any 2014
–1 Durant l'any 2014, la jornada ordinària de treball del personal del cos de Bombers que realitza tasques operatives serà de 1.742 hores en còmput anual.
–2 D'acord amb l'apartat anterior, la distribució de les guàrdies del personal operatiu durant l'any 2014 queda fixada en el sentit següent:
a) El personal operatiu adscrit als parcs de bombers de la Generalitat ha de realitzar, dins la jornada ordinària de treball en còmput anual, setanta guàrdies de 24 hores, en lloc de les setanta-dues guàrdies que estableix l'article 3.1.b), que es duran a terme d'acord amb la planificació anual que s'estableixi.
b) El personal del cos de Bombers de la Generalitat que, per les seves funcions, realitza treball en torns de guàrdia i treball de gestió fora de torn, ha de fer, dins la jornada ordinària de treball en còmput anual, quaranta-dues guàrdies de 24 hores i 672 hores de treball de gestió fora de torn, en lloc de les quaranta-tres guàrdies i 696 hores que estableix l'article 3.2.b) i c).
Aquest Decret produeix efectes l'endemà de la seva publicació al D iari Oficial de la Generalitat de Catalunya.